Nienaber moet langer wag vir Bok-buiging | Netwerk24
Nienaber moet langer wag vir Bok-buiging
Deur Sportredaksie 15 Mei 2020 09:46
Jacques Nienaber sal nie in Julie sy buiging as Springbok-afrigter maak nie.
Wêreldrugby het Vrydag aangekondig alle Julie-toetse wêreldwyd word uitgestel weens die koronavirus-pandemie.
Jacques Nienaber, die nuwe Springbok-afrigter. Foto: Gallo Images
Die besluit is geneem in die lig van kwarantyn-maatreëls in verskeie lande, kommer oor spelers wat nie genoeg tyd het om voor te berei nie en streng reisbeperkings, het Wêreldrugby in 'n verklaring gesê.
Nienaber, die nuwe Bok-hoofafrigter, sou sy era met 'n toetsreeks teen Skotland op 4 en 11 Julie ingelui het, waarna Georgië op 18 Julie in 'n geskiedkundige eerste toets op tuisbodem aangedurf sou word.
Ierland en Wallis sou in dié toetsvenster in onderskeidelik Australië en Nieu-Seeland getoer het en Eddie Jones se Engelse span sou Japan in twee toetse gepak het.
Volgens Wêreldrugby sal daar later 'n besluit geneem word oor die toetse.
Die Suid-Afrikaanse Rugbyunie (Saru) sê alle besluitneming sal afhang van dít wat die regering bepaal in terme van reis- en inperkingsmaatreëls, sowel as die riglyne wat Wêreldrugby onlangs gepubliseer het.
"Wat ook al besluit word, dit sal die spelers se gesondheid, welstand en die gepaste terugkeer-protokol voorop stel," sê Jurie Roux, Saru se uitvoerende hoof.